Diari Oficial de la Generalitat Valenciana


Sumari del DOGV 8533, del 23-04-2019 (2019/3292)

RESOLUCIÓ de 22 de març de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 114/18-AIA Beniparrell.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8533

Data del DOGV
:   23-04-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/3292


Data del document
:   22-03-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Beniparrell
    * impacte ambiental

RESOLUCIÓ de 22 de març de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 114/18-AIA Beniparrell. [2019/3292]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 114/18-AIA Beniparrell.  
  
«Declaració d'impacte ambiental  
Expedient: 114/5903-EFT.  
Títol: projecte de planta de tractament de residus.  
Òrgan substantiu: Ajuntament (131/2018) i Direcció General de Qualitat Ambiental i Canvi Climàtic (Residus).  
Promotor: Titan Recycling Solution, SL.  
Localització: Beniparrell (València).  
NIMA: 4683217154.  
  
Descripció del projecte  
Titan Recycling Solution, SL (d'ara en avant, Titan), promou una planta de gestió de residus a Beniparrell. La ubicació seleccionada és una parcel·la en sòl urbà industrial (polígon industrial núm. 6 sendera Sud, referència cadastral 3328331IM9812V8317IG), de 4.848 m² de superfície, situada al carrer Braç de l'Alter núm. 21, del terme municipal esmentat.  
En la planta es desenvoluparà el tractament de residus d'aparells elèctrics i electrònics (RAEE), concretament grans electrodomèstics i màquines expenedores amb gasos refrigerants (CFC, HCFC, HC), identificats per mitjà dels codis LER 200123\*-11\* i 160211\*-11\* (excloent el tractament d'aparells que continguen NH3). S'estima una capacitat de tractament de 12.000 tones a l'any (48 t/d), determinada sobre la base de la capacitat de la trituradora. La capacitat d'emmagatzematge previ al tractament s'estima en 144 tones.  
Una vegada rebuts els equips, es procedeix a la retirada manual d'elements movibles. A continuació, s'extrauen els gasos refrigerants del circuit de refrigeració i olis del compressor per mitjà del sistema estanc de buit (sistema homologat Ecolec); el mateix sistema separa els gasos refrigerants continguts en l'oli del compressor. Amb una cisalla, es retiren el compressor, canonades, cables, radiador, ventilador, etc. Per a extraure els gasos refrigerants i expansors de les espumes aïllants, es tritura el cos de l'aparell, porta i altres elements amb espumes en un sistema tancat amb aspiració d'aquests gasos. Les espumes de poliuretà, es peletitzen de forma simultània a la recuperació del gas expansor contingut en l'espuma.  
Cada element retirat, en funció de la seua composició i característiques, s'emmagatzema en contenidors, big-bags o depòsits adequats degudament segregats. Els gasos refrigerants s'emmagatzemen en un bòtil (extrets del circuit refrigerant) o es canalitzen directament cap al sistema d'eliminació (corrent d'aspiració). Es registren els tipus i quantitats de cada residu recuperat i s'entreguen al gestor autoritzat per a la seua valorització o eliminació. Es portarà un registre cronològic (arxiu informàtic) de tots els residus gestionats.  
En la planta es disposa d'un sistema d'oxidació tèrmica dels gasos refrigerants i expansors per mitjà de la seua combustió a alta temperatura conjuntament amb gas natural (RTO, oxidador tèrmic regeneratiu). A l'eixida de la cambra, els gasos resultants de la combustió travessen un substrat (calç) que actua com a neutralitzador. Finalment, passen per un filtre de mànegues que reté els cristalls de sals generats previ a la seua emissió a l'atmosfera.  
  
Tramitació administrativa  
Amb data 9 de maig de 2018, l'Ajuntament de Beniparrell va registrar en ORVE la remissió de l'expedient d'avaluació d'impacte ambiental del projecte de llicència ambiental de Titan Recycling Solution, SL, per a una planta de tractament de residus en el terme municipal esmentat. Aquesta sol·licitud adjuntava:  
- Projecte bàsic de l'actuació.  
- Estudi d'impacte ambiental.  
Amb data 27 de setembre de 2018, l'Ajuntament de Beniparrell va registrar en ORVE la remissió d'un nou document tècnic (datat setembre 2018) descriptiu del projecte. El mateix aborda, de manera més profunda i tècnica, la descripció de l'activitat de gestió de residus que es pretén desenvolupar, de les instal·lacions, de la tecnologia emprada i dels objectius de reciclatge i eliminació. Amb data 16 d'octubre de 2018, es va rebre de l'Ajuntament un nou document que complementa l'estudi d'impacte ambiental del projecte (datat setembre 2018). Especifica, amb major detall, els residus a gestionar, les operacions de tractament previstes codificades segons la normativa aplicable i la capacitat actualitzada de la instal·lació.  
  
Vist que la planta es projecta en una zona inundable i tractant-se d'un projecte de gestió de residus perillosos, es va formular consulta al Servei d'Ordenació Territorial, competent en matèria d'inundació, amb data 16 d'octubre de 2018.  
Amb data 19 de novembre de 2018, es va rebre de l'Ajuntament una nova remissió de documentació, incloent-hi l'escrit que indicava els residus a tractar en la planta a fi de respondre a requeriment en matèria d'inundació. Amb data 27 de novembre de 2018, el promotor va presentar novament l'escrit aclaridor, i hi afegia informació relativa al procés d'eliminació de gasos refrigerants. Amb data 18 de gener de 2019, es va rebre de l'Ajuntament una nova documentació de caràcter tècnic (datada el desembre 2018).  
Amb data 22 de febrer de 2019, es va rebre un informe del Servei d'Ordenació del Territori en matèria de risc d'inundació. Té en consideració que l'activitat prevista és de gestió de residus perillosos, que es desenvoluparà en una edificació existent i que està afectada per perillositat d'inundació, segons es reflecteix en la cartografia de l'SNCZI.  
  
Amb data 5 de març de 2019, es va rebre de l'Ajuntament el certificat del secretari municipal, en el qual acreditava la realització de la fase d'informació pública del projecte, sense que s'hagen rebut al·legacions.  
  
Amb data 7 de març de 2019, s'ha rebut còpia de la resolució d'autorització administrativa d'emissions a l'atmosfera, atorgada amb data 5 de març de 2019 pel director general de Canvi Climàtic i Qualitat Ambiental, en aplicació de les previsions de la Llei 34/2007, de 15 de novembre, i la seua normativa de desenvolupament. En aquesta s'estableixen els valors límit d'emissió, els controls reglamentaris a dur a terme i les condicions d'explotació de la instal·lació, com a activitat potencialment contaminadora de l'atmosfera.  
Es té constància de la tramitació, per part de l'òrgan competent en matèria de residus d'aquesta conselleria, dels expedients per a l'autorització com a gestor de l'empresa i les seues instal·lacions, per al desenvolupament de l'activitat de tractament de residus d'aparells elèctrics i electrònics (expedient 2018/1/RAEE) i d'eliminació dels gasos refrigerants extrets (expedient 2018/2819/RTP), de conformitat amb la Llei 22/2011, de 28 de juliol, de residus i sòls contaminats.  
Derivat de tot això, s'estableixen una sèrie de mesures preventives, que s'incorporen a les condicions d'aquesta resolució.  
  
Afeccions legals  
La parcel·la se situa en el polígon industrial de Beniparrell, sòl urbà industrial. No s'observen afeccions per camins ramaders o altres elements que limiten l'ocupació de la parcel·la. La zona està afectada de perillositat d'inundació (nivell 6), d'acord amb el PATRICOVA-2013.  
  
La planta està situada en l'àmbit del pla d'ordenació de recursos naturals de la conca hidrogràfica de l'Albufera, regulat pel Decret 96/1995, de 16 de maig.  
La Llei 6/2014, de 25 de juliol, regula els instruments d'intervenció administrativa ambiental a la Comunitat Valenciana.  
Les instal·lacions on s'han de desenvolupar les operacions de tractament de residus queden sotmeses al règim d'autorització, d'acord amb la Llei 22/2011, de 28 de juliol, en matèria de residus. La gestió d'RAEE, està regulada per mitjà del Reial decret 110/2015, de 20 de febrer, de desplegament de la Llei 22/2011.  
L'eliminació de gasos constitueix una activitat potencialment contaminadora de l'atmosfera, sotmesa a autorització administrativa en aplicació de la Llei 34/2007, de 15 de novembre, de qualitat de l'aire i la seua normativa de desplegament.  
Tot això sense perjudici de les autoritzacions que siga procedent obtindre d'altres organismes, de conformitat amb la normativa sectorial que resulte d'aplicació.  
  
Consideracions ambientals  
La planta se situa en el terme municipal de Beniparrell, en una parcel·la del polígon industrial, que limita per l'est i el sud amb la pista de Silla (V-31), principal infraestructura de transport al sud de la ciutat de València i eix vertebrador de la zona industrial de l'Horta.  
El polígon industrial està urbanitzat i disposa dels serveis essencials de subministrament elèctric, gas, telecomunicacions, aigua i clavegueram. Té d'accés des de la citada V-31, a través del seu vial de servei. Queda separat del nucli urbà per la via del ferrocarril i una franja de terrenys d'horta, per la qual cosa es tracta d'un àmbit d'elevat grau d'antropització. És destacable que a l'est de la V-31 se situa el Parc Natural de l'Albufera, que s'estén cap a l'est fins al mar. Malgrat la proximitat d'aquest espai protegit (PN, LIC i ZEPA), no s'estima que l'activitat, situada en sòl urbà i separada d'aquest espai per la carretera, genere una afecció directa significativa sobre aquest o sobre la fauna i flora característics.  
La presència de nombrosos barrancs i séquies que discorren cap a l'Albufera i la barrera creada per les infraestructures existents en sentit nord-sud (V-31, ferrocarril, entre altres), generen en la zona una afecció per inundació en diversos graus. El municipi de Beniparrell, en conjunt, està declarat municipi amb elevada perillositat d'inundació, pel fet que més de dues terceres parts del terme municipal estan afectades per perillositat d'inundació. La parcel·la està afectada per perillositat d'inundació, amb un calat elevat, per la qual cosa l'òrgan competent en la matèria ha establit condicions específiques per a minimitzar el risc, que s'incorporen a la part dispositiva d'aquesta resolució.  
  
L'activitat es desenvoluparà en una nau industrial existent i no es requereix l'execució de noves edificacions. La nau disposa de connexió als serveis del polígon. Segons s'indica, la disponibilitat de potència elèctrica està limitada i pendent d'ampliacions a escometre per la companyia elèctrica, per la qual cosa transitòriament, s'utilitzarà un grup electrogen per a complementar el subministrament.  
No s'estima la generació d'aigües de procés, ja que no s'utilitza en el tractament dels residus. Només es generen aigües sanitàries, l'abocament de les quals es realitzarà directament al clavegueram. Les aigües pluvials, provinents de cobertes, no entren en contacte amb els residus i seran abocades a col·lector municipal.  
Tant l'emmagatzematge com el tractament de valorització dels RAEE, es desenvolupen íntegrament en la nau coberta. Es procedirà a la impermeabilització de la solera amb pintura epoxi i es disposaran sistemes de contenció i recollida d'abocaments, per a evitar que els abocaments puguen afectar el sòl o les aigües subterrànies i, per tant, es preserva la contaminació indirecta de l'Albufera, d'acord amb les premisses del corresponent PORN.  
L'emmagatzematge dels equips a gestionar i de les peces i elements recuperats es realitzarà en contenidors o depòsits adequats. Tot el procés de valorització es completa amb el control documental dels processos, de manera que es quantifique la quantitat de cada residu recuperada i la seua proporció sobre el total gestionat, a fi de validar els objectius de recuperació. L'oli recuperat s'analitzarà per a verificar que el contingut en gas refrigerant és inferior al percentatge en pes reglamentari.  
  
L'objectiu principal de l'activitat és la correcta gestió de grans electrodomèstics amb sistemes refrigerants (frigorífics, congeladors, màquines expenedores amb equips refrigeradors). La incorrecta gestió d'aquests genera l'alliberament a l'atmosfera d'aquests gasos, per la qual cosa la posada en marxa d'una instal·lació d'aquestes característiques constitueix una millora rellevant en la seua gestió. Atesa la presència de gasos, s'utilitzen equips específicament dissenyats per a evitar-ne l'alliberament (mesures preventives): sistema estanc de buit per a la seua retirada del circuit refrigerant (equip específic homologat) i confinament (bòtils); s'incorpora un sistema d'aïllament en els molins (rescloses de tancament que aïllen les cambres de triturat de l'exterior) i aspiració del gas; les espumes de poliuretà recuperades després del triturat, contenen gasos expansors, per la qual cosa el sistema de recuperació disposa d'un sistema d'aspiració (un punt en la tremuja d'alimentació i un altre en la cambra de pel·letització). A més, els corrents d'aspiració es tracten mitjançant filtre de mangues per a retindre la pols d'espuma de poliuretà (FM1). Respecte als olis del compressor i les espumes aïllants, s'escorren i compacten amb la finalitat de recuperar els gasos fluorats presents i reduir el contingut a un nivell inferior al 0,2 % en pes, d'acord amb els objectius de recuperació establits en la normativa vigent.  
Com a mesura correctora, la planta disposarà disposar d'un equip d'eliminació de gasos (RTO), que resulta ser l'element més singular de la instal·lació. Aquest equip rep els gasos refrigerants emmagatzemats en els bòtils i els corrents d'aspiració. Es procedeix a la seua destrucció mitjançant oxidació a alta temperatura (temperatura mínima de 1.200 °C i temps de residència major a 2 s), i es garanteix la completa reacció de tots els COV i CFC. Disposa, a més, de tres bescanviadors tèrmics en els quals s'aprofita l'energia tèrmica dels gasos de combustió per al calfament dels gasos d'entrada (de la temperatura ambient a 1.000 °C en menys de 1s) i el ràpid refredament dels d'eixida (a 180 °C en menys d'1 s), i s'impedeix la formació de dioxines i furans. Per a assegurar la correcta temperatura de funcionament, es monitora la temperatura en el nucli de l'RTO i en l'entrada i eixida de cada bescanviador. Aquest equip està instal·lat en la zona de molls, en recinte cobert i amb tancament de malla, i consumeix gas natural.  
  
Encara que la temperatura d'eliminació dels CFC, HCHC i HFC se situa per davall dels 1.000 °C, s'adopta una temperatura de treball superior (1.200 °C) per a assegurar l'eliminació d'uns altres HFC que pogueren estar presents en els aparells frigorífics i no aparéixer identificats en les seues etiquetes, i s'aplica el principi de precaució. Aquest criteri és compartit per l'òrgan competent en protecció de l'ambient atmosfèric, que estableix com a paràmetres de funcionament de l'RTO, una temperatura homogènia en la cambra de 1.200 °C almenys durant dos segons. Aquesta tecnologia resulta aplicable per a la destrucció de CFC, d'acord amb el Reglament (CE) núm. 1005/2009 del Parlament Europeu i del Consell, de 16 de setembre de 2009, sobre les substàncies que esgoten la capa d'ozó.  
Els gasos de combustió de l'RTO, es capten i s'injecten en una conducció amb calç, a fi de neutralitzar l'HF i HCl que es produeixen en la combustió d'aquest tipus de gasos. La reacció entre aquestes substàncies forma sals de fluor i sals de clor, de baixa toxicitat i perillositat. Per mitjà d'un filtre de mànegues (FM2), es retenen les sals i altres partícules i es canalitzen els gasos cap a la xemeneia per a la seua emissió.  
  
L'eficiència del procés d'eliminació, resulta un paràmetre determinant de la viabilitat del procés, ja que la normativa aplicable estableix l'obligació d'aconseguir un elevat percentatge d'eliminació (99,9 %). L'equip disposa de detectors de gasos abans i després de l'oxidació, que permeten controlar la dilució i cabal d'entrada en l'RTO, així com l'efectiva eliminació d'aquests gasos. També es preveu el control de l'efluent emés per mitjà de l'extracció de mostres en la xemeneia, en continu.  
En relació amb el personal de la planta, es preveu instruir-la en el maneig dels RAEE i específicament en la recuperació dels gasos refrigerants, i s'evita el seu alliberament a l'atmosfera. Es prendrà com a referència la formació prevista en el Reial decret 115/2017, de 17 de febrer, relativa a la manipulació de gasos fluorats i equips basats en aquests.  
La posada en funcionament de la planta genera activitat econòmica i llocs de treball.  
Si la instal·lació queda fora de servei, s'hauran d'entregar tots els residus emmagatzemats als gestors autoritzats.  
El programa de vigilància ambiental té per objecte comprovar l'eficàcia i eficiència de les mesures preventives i correctores adoptades. Es comprovarà l'absència de vessaments i la correcta neteja de la instal·lació. Es realitzarà la preceptiva auditoria acústica. Inclourà el registre actualitzat dels residus gestionats en la planta i dels protocols de treball, dels mesuraments de control i l'elaboració d'una memòria anual. S'han elaborat procediments específics: protocol de treball que defineix el tractament dels RAEE en la planta; procediment de control dels equips de seguiment i mesurament; procediment de manteniment de maquinària. Es té previst implantar un sistema de gestió de la qualitat segons la norma ISO 9.000, en el qual s'integraran els protocols esmentats.  
  
Com ja s'ha assenyalat, l'eficàcia del procés d'eliminació de gasos refrigerants i expansors mitjançant el mesurament dels paràmetres de procés i especialment, de la temperatura i temps de residència a l'interior de la cambra de combustió, resulten rellevants per a justificar el correcte funcionament de l'RTO. Encara que el promotor proposa un protocol de mesurament, l'autorització d'emissions a l'atmosfera recull específicament els valors límit i controls específics a realitzar, per la qual cosa es consideren aquests últims com a part del pla de vigilància ambiental a aplicar.  
  
Consideracions jurídiques  
El projecte d'instal·lació de gestió de residus d'aparells elèctrics i electrònics constitueix un supòsit d'avaluació d'impacte ambiental, en quedar inclòs en l'annex I epígraf 6.c del Decret 162/1990, de 15 d'octubre, de desplegament de la Llei 2/1989 i modificat pel Decret 32/2006, de 10 de març, en concordança amb l'article 7.1 de la Llei 21/2013, de 9 de desembre.  
L'expedient ha observat el tràmit d'avaluació d'impacte ambiental ordinària previst en la secció primera, capítol II del títol 2 de la Llei 21/2013, de 9 de desembre, i en les altres disposicions que li són aplicable.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, el Decret 73/2017, de 2 de juny, i el Decret 181/2018, de 5 d'octubre, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, es redacta la següent declaració d'impacte ambiental  
  
  
Primer  
Estimar acceptable, només a efectes ambientals i sense perjudici de la prèvia obtenció de les autoritzacions sectorials que li siguen aplicable, el projecte de planta de gestió de residus d'aparells elèctrics i electrònics (RAEE) i eliminació de gasos refrigerants, promogut per Titan Recycling Solution, SL, a Beniparrell (València), sempre que aquest es desenvolupe d'acord amb les previsions del projecte, l'estudi d'impacte ambiental i altra documentació que hi ha en l'expedient, i amb les condicions següents:  
1. S'obtindrà de l'òrgan autonòmic competent en matèria de residus l'autorització per al desenvolupament de les activitats previstes de gestió de residus, i s'adapten aquestes a les condicions i terminis que l'òrgan mencionat establisca, d'acord amb la normativa en matèria de residus.  
2. Respecte a la llista definitiva de residus admissibles, quedarà limitat per l'abast de l'autorització esmentada en matèria de gestió de residus, entre els proposats pel promotor. Es podran incloure uns altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
3. D'acord amb les condicions de l'autorització administrativa d'emissions a l'atmosfera, la novetat i complexitat tècnica del procés i del control del seu funcionament, fan necessària la validació dels paràmetres de disseny, per la qual cosa l'autorització esmentada s'ha atorgat amb una vigència d'un any. En qualsevol cas, es condiciona aquesta declaració d'impacte ambiental i la seua vigència a l'ampliació d'aquesta vigència o la concessió de nova autorització que empare l'activitat d'eliminació de gasos refrigerants.  
4. L'emmagatzematge temporal dels residus a gestionar i dels produïts pel mateix procés es desenvoluparà íntegrament a l'interior de la nau industrial. Es disposarà de contenidors o sistemes adequats on depositar qualsevol residu impropi, en particular, residus de caràcter perillosos que puguen generar abocaments, dotats de les degudes mesures de contenció.  
5. Com a mesures preventives contra el risc d'inundació per a l'exercici de l'activitat, s'haurà de:  
5.1. Elevar a la cota necessària (superior a 2 m), segons el calat màxim de les zones sensibles de risc d'inundació, el depòsit de recollida d'olis de compressor o qualsevol apilament i emmagatzematge de residus perillosos.  
5.2. Emmagatzematge de les bombones de recollida de gasos del compressor per mitjà d'ancoratge o estructura fixa per a evitar-ne el desplaçament.  
5.3. Fixació dels depòsits de recollida de residus líquids de possibles abocaments accidentals.  
6. Haurà d'elaborar-se un pla d'emergència contra el risc d'inundació i la contractació d'una assegurança contra aquest risc, tal com estableix l'article 26 de la normativa del PATRICOVA vigent.  
7. Les accions incloses en el programa de vigilància i seguiment ambiental hauran de documentar-se a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. En particular, el control del funcionament del sistema d'eliminació de gasos refrigerants i expansors s'ajustarà a les determinacions de l'òrgan competent en matèria d'emissions a l'atmosfera.  
8. Qualsevol modificació o ampliació del projecte presentat haurà de ser comunicada a l'òrgan ambiental competent que establirà, si escau, l'aplicació de noves mesures correctores.  
  
Segon  
Notificar a les persones interessades que contra la present resolució, ja que és un acte de tràmit, no es pot interposar cap recurs; sense perjudici dels que, si escau, siguen procedents en via administrativa i judicial davant de l'acte pel qual s'autoritza el projecte, d'acord amb el que es disposa en l'article 41.4 de la Llei 21/2013.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que es disposa en l'article 41.3 de la Llei 21/2013.  
  
Quart  
La present declaració d'impacte ambiental perdrà la seua vigència i cessarà en la producció dels efectes que li són propis si no s'haguera començat l'execució del projecte en el termini màxim de quatre anys des de la publicació, d'acord amb el que es disposa en l'article 43 de la Llei 21/2013.  
  
València, 8 de març de 2019.- El director general de Medi natural i d'Avaluació Ambiental: Antoni Marzo i Pastor.»  
  
València, 22 de març de 2019.- El director general de Medi Natural i d'Avaluació Ambiental: Antoni Marzo i Pastor.